Tim Berners-Lee

Sir Tim Berners-Lee (le 8 de junio 1955, London, Grande Britannia) es un informatico britannic qui es cognoscite como le co-inventor del World Wide Web insimul con le belgico Robert Cailliau.

Ille es le director del World Wide Web Consortium, que preside le developpamento continue del internet.

Tim Berners-Lee nasceva in London como le filio de Conway Berners-Lee e Mary Lee Woods, ambes mathematicos e parte del equipa que construeva un del prime computatores, Manchester Mark II. Illes inseniava Tim a usar mathematica ubique.

Ille studiava physica in The Queen's College (Oxford University) 1973-1976. Como juvene ille habeva un grande interesse in trainos e apprendeva multo super electronica per experimentar con modellismo ferroviari.

Post completar su education ille deveniva ingeniero al societate de telecommunication Plessey e laborava desde 1978 pro D.G. Nash Ltd. In 1980, durante que ille habeva un contacto independente con CERN in Suissa, ille presentava un projecto basate super le concepto hypertexto pro facilitar le division e actualisation de informationes inter recercatores. Con le adjuta de Robert Cailliau ille elaborava un systema de prototypo, Enquire.

In 1984 ille retornava a CERN como membro, e ci ille creava le World Wide Web, le prime navigator (appellate WorldWideWeb) e le servitor de rete httpd. Su prime pagina de internet esseva info.cern.ch, in linea desde le 6 de augusto 1991. Illo explicava que es le World Wide Web, e como procurar un navigator, un servitor de internet etc. Illo anque esseva le prime bibliotheca de internet, pois que Berners-Lee actualisava un lista de paginas de rete ultra su proprie.

In 1997 ille esseva appunctate officiero del Ordine del Imperio Britannic, e in 2004 ille esseva commandator de cavellero del mesme ordine e assi facite nobile. Isto le permitteva adder 'sir' ante su nomine.

Categoria:Informaticos
Categoria:Inventores
Categoria:Gente britannic